Mike Villa Fonseca (UFG), 2025-01-30:
Tak for ordet, formand, og tusind tak til forslagsstillerne for at rejse en god og vigtig debat om bedre hjælp til offentligt ansatte i højrisikoområder med ptsd.
Jeg har selv arbejdet som sygeplejerske, bl.a. i psykiatrien og akutmodtagelsen, og jeg arbejder stadig som brandmand i brandvæsenet, så jeg forstår fuldt ud, hvad beslutningsforslaget omhandler, og jeg har det også selv personligt tæt inde på livet.
Derfor har jeg også selv politisk forsøgt at arbejde på styrke dette område og undersøge det nærmere, bl.a. ved at stille en række udvalgsspørgsmål, nemlig nr. 57, 58, 59 og 60, til forskellige ministre og deres ressortområder for at blive klogere på området.
Jeg har også været i dialog med flere universiteter for at blive klogere på og belyse området, og vigtigst af alt har jeg haft mange møder med gode folk og organisationer, også folk, som har ptsd tæt inde på livet.
Planen har også været selv at lave et beslutningsforslag på området, så derfor er det jo glædeligt, når der er andre her i salen, som også tager området meget seriøst og vigtigt, nemlig ptsd hos frontpersonalet, som man også kalder, og jeg citerer, first responders.
Derfor er det jo glædeligt, at vi behandler det her beslutningsforslag i dag, og vi skal også behandle et beslutningsforslag efterfølgende, B 93, fra Dansk Folkeparti.
Jeg ved ikke, om man måske på en eller anden måde i udvalget kan samle disse gode forslag.
får samme vilkår som veteraner fra forsvaret.
Dette gælder behandling, rehabilitering og støtte til at bevare arbejdsevne og livskvalitet.
Offentligt ansatte i politi, brand og redning, psykiatri og andre faggrupper har en markant højere risiko for ptsd, som nogle af de tidligere ordførere også har nævnt.
I befolkningen generelt udgør de 1 pct. eller derunder ifølge de tal og rapporter, som jeg selv har set.
Rapporterne, som forslagsstillerne henviser til i forslaget, viser alarmerende tal, hvis du spørger mig, f.eks. 13,5 pct. blandt fængselsbetjente og 8 pct. blandt redningsfolk.
Vi skal ikke stå her og diskutere procenter og tal.
Udfordringen er til stede, og det skal vi have gjort noget ved, og det fornemmer jeg også at Folketinget er klar til.
Så det er jo glædeligt.
Det, der foreslås her, er at udarbejde en model for, hvordan dette gennemføres med fokus på målgruppen og økonomi bag indsatsen.
Det lyder meget fornuftigt.
Mit ønske og min appel her skal blot være, at vi sikrer offentlige i tjeneste, som nogle af ordførerne har været lidt inde på tidligere, på den måde, at det ikke er afgørende, om man er offentligt eller privat ansat.
Om man eksempelvis er ansat som brandmand og der står Falck eller et kommunalt beredskab på ryggen, eller om man er ambulanceredder i Region Sjælland eller Falck, er ikke afgørende, fordi arbejdsopgaverne i den offentlige tjeneste er de samme.
Et andet forslag fra min side skal være, at vi sikrer et nationalt center, som skal fungere som et specialiseret center, som kan tilbyde tværfaglig behandling af personale med lidelser relateret til ptsd, erfaringsmæssig støtte fra andre med lignende udfordringer, fokus på helhedsorienterede løsninger, der inkluderer både fysisk og psykisk og social rehabilitering hos dem, som er udfordret.
Nogle skal passe på dem, som passer på os.
Jeg stemmer som udgangspunkt for forslaget.
Mange tak for ordet, formand.